32012R0354
L 113/1
SLUŽBENI LIST EUROPSKE UNIJE
23.04.2012.
UREDBA VIJEĆA (EU) br. 354/2012
od 23. travnja 2012.
o izmjeni Uredbe (EZ) br. 765/2006 o mjerama ograničavanja u odnosu na Bjelarus
VIJEĆE EUROPSKE UNIJE,
uzimajući u obzir Ugovor o osnivanju Europske unije, a posebno njegov članak 215.,
uzimajući u obzir Odluku Vijeća 2012/212/ZVSP od 23. travnja 2012. o izmjeni Odluke 2010/639/ZVSP o mjerama ograničavanja protiv Bjelarusa (1),
uzimajući u obzir zajednički prijedlog Visokog predstavnika Unije za vanjske poslove i sigurnosnu politiku i Europske komisije,
budući da:
(1)
Uredba (EZ) br. 765/2006 (2) predviđa zamrzavanje imovine predsjednika Lukašenka i određenih dužnosnika Bjelarusa, kao i osoba odgovornih za ozbiljne povrede ljudskih prava ili represiju protiv civilnog društva i demokratske oporbe, te osoba i subjekata koje imaju korist od Lukašenkovog režima ili ga podržavaju.
(2)
Odlukom 2012/212/ZVSP Vijeće je odlučilo da bi trebalo predvidjeti odstupanje od zamrzavanja imovine kako bi se osiguralo da financijska sredstva ili gospodarski izvori budu dostupni za službene svrhe diplomatskih misija ili konzularnih predstavništava ili međunarodnih organizacija koje uživaju imunitet u skladu s međunarodnim pravom.
(3)
Ova mjera spada u područje primjene Ugovora i stoga je, posebno kako bi ih gospodarski subjekti u svim državama članicama jedinstveno primjenjivali, za njihovu provedbu potrebno zakonodavstvo na razini Unije.
(4)
Uredbu (EZ) br. 765/2006 bi stoga trebalo na odgovarajući način izmijeniti,
DONIJELO JE OVU UREDBU:
Članak 1.
U Odluku (EZ) br. 765/2006 umeće se sljedeći članak:
„Članak 4.b
Odstupajući od odredbi članka 2., nadležna tijela država članica, kako su označena na mrežnim stranicama navedenima u Prilogu II., mogu, pod uvjetima koje smatraju primjerenima, odobriti oslobađanje određenih zamrznutih financijskih sredstava ili gospodarskih izvora ili stavljanje na raspolaganje određenih financijskih sredstava ili gospodarskih izvora, nakon što utvrde da su financijska sredstva ili gospodarski izvori potrebni za službene svrhe diplomatskih misija ili konzularnih predstavništava ili međunarodnih organizacija koje uživaju imunitet u skladu s međunarodnim pravom.”
Članak 2.
Ova Uredba stupa na snagu sljedećeg dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Luxembourgu 23. travnja 2012.